บริษัท วิค แอนด์ ฮุคลันด์ จำกัด (มหาชน)

ส่วนที่ 1 ข้อมูลสรุป

บริษัท วิค แอนด์ ฮุคลันด์ จำกัด (มหาชน) เป็นบริษัทในเครือของ บริษัท เคดับเบิ้ลยูเอช ไปป์
จำกัด (KWH Pipe Ltd.) ประเทศฟินแลนด์ ซึ่งเป็นบริษัทฯ ผู้ให้กำเนิดท่อ HDPE
ท่อนแรกของโลก KWH Pipe Ltd. มีบริษัทย่อยและบริษัทในเครือทั่วโลกทั้งหมด 39 บริษัทอยู่ใน
13 ประเทศ ทั้งในภาคพื้นยุโรป, อเมริกา และเอเซีย KWH Pipe Ltd.
ได้เปิดดำเนินการจนถึงปัจจุบันมากว่า 50 ปี ดังนั้น
ชื่อเสียงและประสบการณ์ความรู้ความสามารถและความชำนาญทั้งทางด้านคุณภาพของผลิตภัณฑ์,
เทคนิคการออกแบบ และการติดตั้งผลิตภัณฑ์จึงเป็นที่น่าเชื่อถือและยอมรับจากทุกวงการทั่วโลก

บริษัท วิค แอนด์ ฮุคลันด์ จำกัด (มหาชน) ได้เปิดดำเนินการในประเทศไทยตั้งแต่ปี พ.ศ. 2526
โดยเป็นผู้ผลิตและจำหน่ายท่อพลาสติก ปัจจุบันบริษัทฯ มีทุนจดทะเบียนจำนวน 300 ล้านบาท
แบ่งเป็นหุ้นสามัญจำนวน 300,000,000 หุ้น ราคามูลค่าหุ้นที่ตราไว้หุ้นละ 1 บาท
โดยเป็นทุนจดทะเบียนและเรียกชำระแล้วเป็นเงิน 299,938,000.00 บาท
และมีกำลังการผลิตรวม 20,000 ตันต่อปี ผลิตภัณฑ์ของบริษัทฯ ภายใต้เครื่องหมายการค้า KWH
Pipe
ได้รับใบรับรองมาตรฐานสากลสำหรับท่อและอุปกรณ์ข้อต่อขององค์การค้าระหว่างประเทศInternational
Standardization for Organization ISO 9001
และมาตรฐานอุตสาหกรรมของกระทรวงอุตสาหกรรม

เนื่องด้วยปี 2545 ที่ผ่านมา
ภาวะของปริมาณตลาดท่อพลาสติกในประเทศไทยยังอยู่ในเกณฑ์ที่ไม่เติบโต
อันสืบเนื่องมาจากสภาพเศรษฐกิจโดยรวมของประเทศ จึงทำให้มีภาวะการแข่งขันสูงมากในตลาด
เนื่องมาจากกำลังการผลิตส่วนเกินในภาคอุตสาหกรรมในประเทศ บริษัทฯ
จึงพยายามมุ่งเน้นและส่งเสริมด้านการขายท่อลักษณะพิเศษขนาดใหญ่ (Large Diameter Pipe)
ในภาคพื้นเอเซียแปซิฟิคอย่างจริงจังและต่อเนื่องมาตลอดทั้งปี 2545
ดังจะเห็นได้จากโครงการใหญ่ๆ 3 โครงการที่บริษัทฯ ได้รับคำสั่งซื้ออันได้แก่

- โครงการ Coloane Power Plant ใน Macau มูลค่าประมาณ 57 ล้านบาท

- โครงการระบบน้ำและน้ำเสียที่ได้รับเงินสนับสนุนจากธนาคารโลกในเมืองดานัง
ประเทศเวียดนาม มูลค่าประมาณ 55 ล้านบาท

- โครงการ Kolkata Municipal Water Supply Project ในประเทศอินเดีย
มูลค่าประมาณ 99 ล้านบาท

สรุปผลการดำเนินงานที่ผ่านมาในปี 2545 บริษัทฯ มีรายได้จากการส่งออกท่อและอุปกรณ์ข้อต่อ
คิดเป็นร้อยละ 27 ของยอดขายรวมไปยังประเทศเวียดนาม, กัมพูชา, ลาว, จีน และอินเดีย
ซึ่งรายได้จากการส่งออกได้มาช่วยชดเชยความต้องการของตลาดในประเทศที่ลดต่ำลงมาและบริษัทฯ
คาดว่า ตลาดในต่างประเทศยังมีโอกาสขยายตัวไปได้อีกมาก

สำหรับปี 2546
ทิศทางสภาพเศรษฐกิจของประเทศขึ้นอยู่กับการเจริญเติบโตของเศรษฐกิจโลกและผลกระทบของสงครามที่อาจจะเกิดขึ้นระหว่าง
สหรัฐอเมริกาและ อิรัก เนื่องด้วยผลิตภัณฑ์ของบริษัทเป็นสินค้าที่เกี่ยวข้องโดยตรงกับสาธารณูปโภค
ดังนั้นประมาณการความต้องการของผลิตภัณฑ์จะขึ้นกับปัจจัยการเจริญเติบโตและการขยายตัวทางเศรษฐกิจของประเทศโดยตรง
กล่าวคือ
ถ้าเศรษฐกิจของประเทศถดถอยลงอย่างรุนแรงอาจจะทำให้เกิดผลกระทบต่องบประมาณการลงทุนที่ต้องปรับแผนให้ล่าช้าออกไป
ซึ่งส่งผลให้ปริมาณความต้องการผลิตภัณฑ์ลดลง
แต่ปริมาณความต้องการนั้นก็ยังคงอยู่มิได้เปลี่ยนแปลงเพียงแต่เลื่อนเวลาออกไปเท่านั้น
ซึ่งแตกต่างจากสินค้าชนิดอื่นๆ
ที่การลดลงของปริมาณความต้องการเกิดจากการยกเลิกหรือเลิกใช้สินค้านั้น
เพื่อบรรเทาผลกระทบจากปัจจัยภายนอกและเพิ่มระดับการใช้กำลังการผลิตให้มากขึ้น บริษัทฯ
จึงได้หันมาพัฒนาปรับปรุงในการเพิ่มประสิทธิภาพของการผลิตและการทำงานให้ดีขึ้น
รวมทั้งการพยายามลดต้นทุนหรือค่าใช้จ่ายที่ไม่มีประสิทธิภาพออกไป นอกจากนั้นแล้ว บริษัทฯ
ยังได้ตั้งงบประมาณในการพัฒนาและปรับปรุงผลิตภัณฑ์ของบริษัทฯ
เพื่อเพิ่มขีดความสามารถในการแข่งขันในตลาดให้มากขึ้น
ไม่ว่าจะเป็นเรื่องของเทคนิคในการใช้งาน หรือทางด้านต้นทุนที่ลดลงของลูกค้า รวมทั้งบริษัทฯ
ได้หันมามุ่งส่งเสริมการขายสินค้าไปยังต่างประเทศเพื่อกระจายฐานความเสี่ยงทางด้านการตลาดและรายได้รวมของบริษัทฯ
ด้วย

อย่างไรก็ตาม แนวโน้มและอนาคตของผลิตภัณฑ์มีลู่ทางการขยายตัวที่ดีมาก
เพราะว่าเม็ดพลาสติกซึ่งเป็นต้นทุนในการผลิตที่สำคัญถึงร้อยละ 85 ของต้นทุนรวมของผลิตภัณฑ์
ได้มีการพัฒนาให้มีคุณภาพและประสิทธิภาพมากขึ้นอย่างต่อเนื่อง
ทำให้ผลิตภัณฑ์ในอนาคตมีแนวโน้มที่จะมีต้นทุนการผลิตที่ลดต่ำลงอย่างมาก
ซึ่งจะส่งผลให้ราคาขายของผลิตภัณฑ์สามารถแข่งขันและทดแทนผลิตภัณฑ์ที่ผลิตจากวัตถุดิบอื่นได้ เช่น
ท่อ PVC และท่อเหล็ก เมื่อเปรียบเทียบราคาขายและคุณสมบัติของผลิตภัณฑ์ด้วยกัน
จึงถือได้ว่าท่อพลาสติกชนิด HDPE เป็น Pipe for this Decade